KOMISIJOS REGLAMENTAS (EB) Nr. 439/2008
2008 m. gegužės 21 d.
iš dalies keičiantis Reglamento (EB) Nr. 2076/2005 II priedo nuostatas dėl žuvininkystės produktų importo iš Fidžio
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
kadangi:
(1)
Reglamento (EB) Nr. 854/2004 11 straipsnio 1 dalyje nustatyta, kad gyvūninės kilmės produktus galima importuoti tik iš tų trečiųjų šalių ar jų teritorijų, kurios įtrauktos į pagal tą reglamentą sudarytą sąrašą.
(2)
2005 m. gruodžio 5 d. Komisijos reglamentu (EB) Nr. 2076/2005, nustatančiu pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti (3), nukrypstant nuo Reglamento (EB) Nr. 854/2004 11 straipsnio 1 dalies, nustatyta, kad, laikantis tam tikrų sąlygų, valstybės narės gali leisti importuoti žuvininkystės produktus iš šio reglamento II priedo sąraše nurodytų trečiųjų šalių.
(3)
Tose trečiosiose šalyse dar neatliktas sanitarinių sąlygų Bendrijos tikrinimas ir nenustatyta, ar jų kompetentingų institucijų vykdoma kontrolė atitinka Bendrijos teisės aktų reikalavimus. Fidžis šiuo metu yra įtrauktas į Reglamento (EB) Nr. 2076/2005 II priedo sąrašą.
(4)
Bendrijos Fidžyje atlikto tikrinimo metu nustatyta rimtų higienos trūkumų tvarkant žuvininkystės produktus, o šios trečiosios šalies kompetentingos institucijos nepakankamai pajėgios patikimai juos tikrinti. Todėl Fidžis negali suteikti privalomų garantijų, kad žuvininkystės produktai pagaminti bent tokiomis sąlygomis, kurios taikomos Bendrijoje gaminant žuvininkystės produktus ir teikiant juos rinkai.
(5)
Todėl žuvininkystės produktų importas iš Fidžio į Bendriją turėtų būti uždraustas.
(6)
Siekiant, kad iš Fidžio į Bendriją būtų galima įvežti žuvininkystės produktus, pagamintus ir sertifikuotus prieš įsigaliojant šiam reglamentui, reikėtų nustatyti pereinamąjį laikotarpį.
(7)
Todėl Reglamentą (EB) Nr. 2076/2005 reikėtų atitinkamai iš dalies pakeisti.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2076/2005 II priedas yra pakeičiamas šio reglamento priedu.
2 straipsnis
Valstybės narės gali leisti importuoti iki šio reglamento įsigaliojimo dienos pagamintus ir sertifikuotus žuvininkystės produktus iš Fidžio pereinamuoju laikotarpiu, neviršijančiu šešių savaičių nuo šio reglamento įsigaliojimo dienos.
3 straipsnis
Šis reglamentas įsigalioja trečiąją dieną nuo jo paskelbimo Europos Sąjungos oficialiajame leidinyje.
Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 21 d.